Karlalandsliðið í handbolta bauð upp á sóknarveislu gegn Alsír á heimsmeistaramótinu í handbolta í Egyptalandi í gærkvöldi. Aðeins eitt skot íslenska liðsins geigaði í fyrri hálfleik.
Eftir tapið gegn Portúgal í fyrsta leik riðilsins á fimmtudag voru leikmenn íslenska liðsins staðráðnir í að gefa Alsír aldrei andrými í upphafi leiks í gærkvöldi.
BJARKI: Við mættum alveg ótrúlega einbeittir til leiks eins og sást í fyrri hálfleik og hvernig staðan var í hálfleik."
Sagði Bjarki Már Elísson, markahæsti maður íslenska liðsins. Sóknarleikur Íslands í fyrri hálfleik var í hæsta gæðaflokki. Staðan í leikhléi var 22-10, Íslandi í vil, og geigaði aðeins eitt skot íslenska liðsins í fyrri hálfleik og skotnýting liðsins var 96% sem er fáheyrt.
GUMMI: Fyrri hálfleikurinn var bara stórkostlega vel útfærður. Þetta er ekkert einfalt ef menn halda það. Þetta lið er erfiður andstæðingur alla jafna. En varnarleikurinn okkar var bara frábær og við fengum markvörslu og hraðaupphlaup í kjölfarið. Það er ekkert einfalt að halda þeim í 10 mörkum í einum hálfleik."
Sagði Guðmundur Guðmundsson, landsliðsþjálfari. Í seinni hálfleik varð munurinn mestur 16 mörk en 15 munaði þegar yfir lauk, 39-24. Bjarki Már Elísson var markahæstur í íslenska liðinu með 12 mörk.
BJARKI: Það er skemmtilegt þegar leikirnir eru svona opnir. Þeir voru að spila svolítið agressíva vörn þarna til að byrja með og þá opnast hornið mikið fyrir mig. Ég kvarta ekki yfir því,
Sagði Bjarki Már. Ólafur Guðmundsson átti einnig skínandi leik og skoraði 6 mörk, Alexander Petersson skoraði 4 og Gísli Þorgeir Kristjánsson skoraði þrjú og stýrði sóknarleik íslenska liðsins af mikilli festu. Björgvin Páll Gústavsson varði 12 skot í markinu. Næsti leikur Íslands er gegn Marokkó annað kvöld en Marokkó hefur tapað báðum leikjum sínum til þessa.
Ekkert verður af leik Grænhöfðaeyja og Þýskalands á HM í dag þar sem Grænhöfðaeyingar hafa ekki nægilega marga leikmenn leikfæra. Lið þurfa minnst 10 leikmenn klára til að fá að leika en vegna kórónaveirusmita hjá Grænhöfðaeyjum eru aðeins 9 leikmenn leikfærir í hópnum, en liði mætti aðeins með 11 leikmenn til mótsins vegna smita. Þýskalandi dæmist því 10-0 sigur og er komið áfram í milliriðil. Grænhöfðaeyjar ætla ekki að draga sig úr keppni heldur freista þess að kalla inn ósmitaða leikmenn fyrir lokaleik riðilsins gegn Úrúgvæ á þriðjudag.
Fleiri fréttir af HM og útsendingar RÚV frá mótinu í dag má sjá á ruv.is.
Karlalandsliðið í handbolta bauð upp á sóknarveislu í 15 marka sigri á Alsír á HM í Egyptalandi í gærkvöldi. Landsliðsþjálfarinn segir fyrri hálfleikinn hafa verið stórkostlega útfærðan. Ekkert verður af leik Grænhöfðaeyja og Þýskalands í dag vegna kórónaveirusmita í liði Grænhöfðaeyja.